CELEX: 32015R0630
Language: sk
Date: 2015-04-22 00:00:00
Title: Vykonávacie nariadenie Komisie (EÚ) 2015/630 z 22. apríla 2015, ktorým sa mení vykonávacie nariadenie (EÚ) č. 498/2012 o prideľovaní colných kvót uplatňovaných na vývoz dreva z Ruskej federácie do Európskej únie

23.4.2015   
            
            
               SK
            
            
               Úradný vestník Európskej únie
            
            
               L 104/8
            
         VYKONÁVACIE NARIADENIE KOMISIE (EÚ) 2015/630
   z 22. apríla 2015,
   ktorým sa mení vykonávacie nariadenie (EÚ) č. 498/2012 o prideľovaní colných kvót uplatňovaných na vývoz dreva z Ruskej federácie do Európskej únie
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2012/105/EÚ zo 14. decembra 2011 o podpise v mene Únie a predbežnom vykonávaní Dohody vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie a protokolu medzi Európskou úniou a vládou Ruskej federácie o technických postupoch podľa uvedenej dohody (1), a najmä na jeho článok 4,
   keďže:
   
               (1)
            
            
               Ruská federácia pristúpila 22. augusta 2012 k Svetovej obchodnej organizácii. Záväzky Ruskej federácie zahŕňajú colné kvóty na vývoz určitých druhov ihličnatého dreva, z ktorých časť bola pridelená na vývoz do Únie. Postupy týkajúce sa správy týchto colných kvót sú stanovené v Dohode vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie (ďalej len „dohoda“) a v protokole medzi Európskou úniou a vládou Ruskej federácie o technických postupoch podľa uvedenej dohody (ďalej len „protokol“). Dohoda a protokol boli podpísané 16. decembra 2011. Predbežne sa vykonávajú odo dňa pristúpenia Ruskej federácie k Svetovej obchodnej organizácii.
            
         
               (2)
            
            
               Podľa článku 4 rozhodnutia 2012/105/EÚ sa vykonávacím nariadením (EÚ) č. 498/2012 (2) stanovili pravidlá pre prideľovanie colných kvót uplatňovaných na vývoz dreva z Ruskej federácie do Európskej únie. Toto nariadenie sa prestane uplatňovať dňom, keď sa skončí predbežné vykonávanie protokolu.
            
         
               (3)
            
            
               Dohoda a protokol sa naďalej predbežne vykonávajú do ukončenia postupov potrebných na ich uzavretie.
            
         
               (4)
            
            
               Vykonávacie nariadenie (EÚ) č. 498/2012 bolo zmenené vykonávacím nariadením (EÚ) č. 449/2014 (3) s cieľom zohľadniť nízku mieru využitia colných kvót. Preto sa zníženie dovozných limitov stanovené v článkoch 13 a 14 vykonávacieho nariadenia (EÚ) č. 498/2012 pozastavilo počas obdobia platnosti kvóty 2015.
            
         
               (5)
            
            
               So zreteľom na nízku mieru využitia colných kvót v období platnosti kvóty 2014 je potrebné takisto pozastaviť zníženie dovozných limitov stanovené v článkoch 13 a 14 vykonávacieho nariadenia (EÚ) č. 498/2012 vzhľadom na obdobie platnosti kvóty 2016, aby sa podporilo plné využitie colných kvót, najmä zo strany tradičných dovozcov.
            
         
               (6)
            
            
               Vykonávacie nariadenie (EÚ) č. 498/2012 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto vykonávacom nariadení sú v súlade so stanoviskom Výboru pre dovoz dreva zriadeného rozhodnutím 2012/105/EÚ,
            
         PRIJALA TOTO NARIADENIE:
   Článok 1
   V článku 15 vykonávacieho nariadenia (EÚ) č. 498/2012 sa odsek 2 nahrádza takto:
   
      „2.   Ustanovenia článkov 13 a 14 sa neuplatňujú vzhľadom na prvé a druhé obdobie platnosti kvóty nasledujúce po prvých troch obdobiach platnosti kvóty.“
   
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 57, 29.2.2012, s. 1.
   
      (2)  Vykonávacie nariadenie Komisie (EÚ) č. 498/2012 z 12. júna 2012 o prideľovaní colných kvót uplatňovaných na vývoz dreva z Ruskej federácie do Európskej únie (Ú. v. EÚ L 152, 13.6.2012, s. 28).
   
      (3)  Vykonávacie nariadenie Komisie (EÚ) č. 449/2014 z 2. mája 2014, ktorým sa mení vykonávacie nariadenie (EÚ) č. 498/2012 o prideľovaní colných kvót uplatňovaných na vývoz dreva z Ruskej federácie do Európskej únie (Ú. v. EÚ L 132, 3.5.2014, s. 57).